LV Eiropas Savienības Oficiālais Vēstnesis C 89/3

Paziņojums par termiņa beigu pārskata sākšanu attiecībā uz antidempinga pasākumiem, kurus piemēro Baltkrievijas un Krievijas izcelsmes kālija hlorīda importam

(2005/C 89/03)

Pēc tam, kad tika publicēts paziņojums par Baltkrievijas, Krievijas un Ukrainas izcelsmes kālija hlorīda importam noteikto spēkā esošo antidempinga pasākumu gaidāmajām termiņa beigām (1), Komisija saņēma pārskata pieprasījumu saskaņā ar Padomes Regulas (EK) Nr. 384/96 (2) (“pamatregula”) 11. panta 2. punktu. Pārskata pieprasījums attiecas uz Baltkrievijas un Krievijas (“attiecīgās valstis”) izcelsmes kālija hlorīda importu.

1. Pārskata pieprasījums

Pieprasījumu 10. februārī 2005 iesniedza Eiropas Potaša ražotāju apvienība (EPRA) (“iesniedzējs”) ražotāju vairākuma vārdā, kuru produkcija veido nozīmīgu daļu, šajā gadījumā vairāk nekā 99 %, Kopienas kopējās kālija hlorīda produkcijas.

2. Ražojums

Pārskatāmais ražojums ir Baltkrievijas un Krievijas izcelsmes kālija hlorīds (“attiecīgais ražojums”), kuru pašlaik klasificē ar KN kodiem 3104 20 10, 3104 20 50, 3104 20 90, un īpaši maisījumi, kurus pašlaik klasificē ar KN kodiem ex 3105 20 10, ex 3105 20 90, ex 3105 60 90, ex 3105 90 91 un ex 3105 90 99. Šie KN kodi ir norādīti vienīgi informācijas nolūkā.

3. Spēkā esošie pasākumi

Pašlaik ir spēkā ar Padomes Regulu (EK) Nr. 3068/92 (3) noteiktais galīgais antidempinga maksājums.

4. Pārskata pamatojums

Pieprasījums ir pamatots ar to, ka pasākumu izbeigšana, iespējams, izraisītu dempinga un kaitējuma Kopienas ražošanas nozarei turpināšanos un atkārtošanos.

Ņemot vērā pamatregulas 2. panta 7. punkta noteikumus, iesniedzējs noteica parasto vērtību Baltkrievijai, pamatojoties uz cenu attiecīgajā tirgus ekonomikas valstī, kas minēta šī paziņojuma 5.1. punkta (d) apakšpunktā. Apgalvojums par dempinga turpināšanos ir balstīts uz salīdzinājumu starp normālo vērtību, kā tas noteikts iepriekšējā teikumā, un attiecīgā ražojuma eksporta cenām, kad tas pārdots eksportam uz Kopienu.

Apgalvojums par dempinga turpināšanos Krievijas gadījumā ir balstīts uz salīdzinājumu starp normālo vērtību, pamatojoties uz cenām iekšzemes tirgū un aprēķināto normālo vērtību, un attiecīgā ražojuma eksporta cenām, kad tas pārdots eksportam uz Kopienu.

Tāpēc aprēķinātā dempinga starpība ir ievērojama.

Attiecībā uz dempinga atkārtošanos tiek apgalvots, ka eksports no attiecīgajām valstīm uz citām trešām valstīm vai teritorijām, kā Ķīnu, Brazīliju, Norvēģiju, Šveici, Indiju un Ziemeļameriku, notiek par dempinga cenām.

Iesniedzējs ir iesniedzis pierādījumus par to, ka attiecīgā ražojuma imports no Baltkrievijas un Krievijas ir pieaudzis absolūtā izteiksmē un ka pieaugusi tā tirgus daļa.

Ir izvirzīts arī apgalvojums, ka līdzās citām sekām attiecīgā importētā ražojuma apjomi un cenas turpināja negatīvi ietekmēt tirgus daļu, pārdotos apjomus un Kopienas ražošanas nozares cenu līmeni, radot būtisku un negatīvu ietekmi uz Kopienas ražošanas nozares vispārējo darbību un finanšu stāvokli.

Iesniedzējs arī apgalvo, ka var turpināties kaitējumu nodarošs dempings. Šajā nolūkā iesniedzējs iepazīstina ar pierādījumiem par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis var pieaugt sakarā ar neizmantoto ražošanas jaudu un/vai ražošanas jaudas paredzamo pieaugumu attiecīgajās valstīs.

Turklāt iesniedzējs apgalvo, ka Kopienas ražošanas nozares jutīgais stāvoklis turpinās pasliktināties, ja pasākumi zaudēs spēku, un ka katra būtiska importa daudzuma atkārtošanās par dempinga cenām no attiecīgajām valstīm varētu atkārtoti nodarīt kaitējumu Kopienas ražošanas nozarei.

5. Procedūra

Apspriežoties ar Padomdevēju komiteju un konstatējot, ka ir pietiekami pierādījumi, lai attaisnotu termiņa beigu pārskata sākšanu, ar šo Komisija sāk pārskatu saskaņā ar pamatregulas 11. panta 2. punktu.

5.1. Iespējamā dempinga vai kaitējuma noteikšanas procedūra

Izmeklēšanā noteiks, vai pasākumu izbeigšana var vai nevar izraisīt dempinga un kaitējuma turpināšanos un atkārtošanos.

(a) Pārbaude izlases veidā

Ņemot vērā šajā procedūrā iesaistīto pušu ievērojamo skaitu, Komisija var lemt par pārbaudi izlases veidā saskaņā ar pamatregulas 17. pantu.

(i) Importētāju pārbaude izlases veidā

Lai Komisija varētu lemt, vai ir nepieciešama pārbaude izlases veidā, un vajadzības gadījumā izraudzīties pārbaudāmo paraugu, visi importētāji vai to vārdā darbojošies pārstāvji tiek lūgti sazināties ar Komisiju un sniegt šādu informāciju par to uzņēmumu vai uzņēmumiem 6. punkta (b) apakšpunkta (i) daļā norādītajā laikā un šā paziņojuma 7. punktā norādītajā veidā:

— nosaukums, adrese, e-pasta adrese, tālrunis, faksa un/vai teleksa numurs, kontaktpersona;

— uzņēmuma kopējais apgrozījums euro laikposmā no 2004. gada 1. janvāra līdz 2004. gada 31. decembrim;

— kopējais darbinieku skaits;

— uzņēmuma konkrētās darbības saistībā ar attiecīgo ražojumu;

— attiecīgā ražojuma importa un tālākpārdošanas Kopienas tirgū apjoms tonnās un vērtība euro laikposmā no 2004. gada 1. janvāra līdz 2004. gada 31. decembrim;

— visu attiecīgo uzņēmumu, kas ir iesaistīti attiecīgā ražojuma ražošanā un/vai tirdzniecībā, nosaukumi un konkrētās darbības;

— jebkāda cita būtiska informācija, kas Komisijai palīdzētu izraudzīties pārbaudāmo paraugu;

— norādījums, vai uzņēmums vai uzņēmumi piekrīt to iekļaušanai izlasē, kas nozīmē, ka jāaizpilda anketa un jāļauj veikt tajā norādītās informācijas pārbaudi uz vietas.

Lai iegūtu informāciju, kas ir nepieciešama, lai izveidotu importētāju izlasi, Komisija var sazināties arī ar ikvienu zināmo importētāju apvienību.

(ii) Paraugu galīgā atlase

Visas ieinteresētās puses, kas vēlas iesniegt jebkādu būtisku informāciju attiecībā uz pārbaudi izlases veidā, to var izdarīt šā paziņojuma 6. punkta (b) apakšpunkta (ii) daļā norādītajā laikā.

Komisija paredz veikt galīgo paraugu atlasi pēc apspriešanās ar attiecīgajām pusēm, kuras izteikušas vēlēšanos tikt iekļautām izlasē.

Izlasē iekļautajiem uzņēmumiem jāaizpilda anketas šā paziņojuma 6. punkta (b) apakšpunkta (iii) daļā noteiktajā termiņā un jāsadarbojas izmeklēšanā.

(b) Anketas

Lai iegūtu informāciju, kas ir nepieciešama izmeklēšanai, Komisija nosūtīs anketas Kopienas ražošanas nozarei un ikvienai Kopienas ražotāju apvienībai, Baltkrievijas un Krievijas eksportētājiem/ražotājiem, ikvienai eksportētāju/ražotāju apvienībai, importētājiem, ikvienai importētāju apvienībai, kas ir minēta pieprasījumā vai ir sadarbojusies izmeklēšanā, kuras rezultātā tika noteikti pašreiz pārskatāmie pasākumi, un attiecīgās eksportētājvalsts iestādēm.

Katrā gadījumā visām ieinteresētajām pusēm, sūtot faksu, jāsazinās ar Komisiju, lai noskaidrotu, vai tās ir minētas pieprasījumā, un vajadzības gadījumā jāpieprasa anketa šā paziņojuma 6. punkta (a) apakšpunkta (i) daļā noteiktajā termiņā, ja šā paziņojuma 6. punkta (a) apakšpunkta (ii) daļā paredzētais termiņš attiecas uz visām ieinteresētajām pusēm.

Šai informācijai un apstiprinošajiem pierādījumiem jānonāk Komisijā šā paziņojuma 6. punkta (a) apakšpunkta (ii) daļā paredzētajā termiņā.

(c) Informācijas vākšana un noklausīšanās organizēšana

Ar šo visas ieinteresētās puses tiek aicinātas darīt zināmus savus viedokļus, iesniegt informāciju, kas nav iekļauta anketās, un apstiprinošus pierādījumus. Šai informācijai un apstiprinošajiem pierādījumiem jānonāk Komisijā šā paziņojuma 6. punkta (a) apakšpunkta (ii) daļā paredzētajā termiņā.

Turklāt Komisija var noklausīties ieinteresētās puses, ja tās ir iesniegušas pieprasījumu, kurā norādīts, ka ir īpaši iemesli, lai tās noklausītos. Šāds pieprasījums ir iesniedzams šā paziņojuma 6. punkta (a) apakšpunkta (ii) daļā paredzētajā termiņā.

(d) Tirgus ekonomikas valsts izraudzīšanās

Iepriekšējā izmeklēšanā Kanāda tika izmantota kā atbilstoša tirgus ekonomikas valsts, lai noteiktu normālo vērtību attiecībā uz Baltkrieviju. Šajā nolūkā Komisija atkārtoti plāno izmantot Kanādu. Ar šo ieinteresētās puses tiek aicinātas šā paziņojuma 6. punkta (c) apakšpunktā noteiktajā termiņā paust savus apsvērumus par šīs valsts atbilstību.

5.2. Kopienas interešu novērtējuma procedūra

Saskaņā ar pamatregulas 21. pantu un gadījumā, ja ir apstiprināta dempinga un kaitējuma turpināšanās vai atkārtošanās iespējamība, tiks noteikts, vai Kopienas interesēs ir saglabāt vai atcelt antidempinga pasākumus. Šajā nolūkā Kopienas ražošanas nozare, importētāji, to pārstāvības apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta (a) apakšpunkta (ii) daļā noteiktajā termiņā var informēt par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Puses, kas rīkojušās atbilstīgi iepriekšējam teikumam, var pieprasīt noklausīšanos šā paziņojuma 6. punkta (a) apakšpunkta (iii) daļā noteiktajā termiņā, norādot konkrētus iemeslus, kādēļ tās jānoklausās. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja, to iesniedzot, tā ir pamatota ar faktiem.

6. Termiņi

(a) Vispārēji termiņi

(i) Lai puses pieprasītu anketas

Visām ieinteresētajām pusēm, kas nepiedalījās izmeklēšanā, kuras rezultātā tika apstiprināti pašreiz pārskatāmie pasākumi, iespējami drīz jāpieprasa anketa, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Lai puses varētu informēt par sevi, iesniegt aizpildītas anketas un cita veida informāciju

Lai izmeklēšanā ņemtu vērā sniegto informāciju, visām ieinteresētajām pusēm jāsazinās ar Komisiju, tā jāiepazīstina ar savu viedokli un jāiesniedz aizpildītas anketas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Uzmanība tiek pievērsta faktam, ka pamatregulā noteikto procedurālo tiesību vairākuma īstenošana ir atkarīga no tā, vai ieinteresētā puse iepazīstina ar sevi iepriekš minētajā laikposmā.

(iii) Noklausīšanās

Visām ieinteresētajām pusēm, lai tās noklausītos, jāpiesakās Komisijā arī tādā pašā 40 dienu termiņā.

(b) Īpašs termiņš pārbaudei izlases veidā

(i) 5.1. punkta (a) apakšpunkta (i) daļā precizētajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisijai ir nodoms apspriesties ar attiecīgajām ieinteresētajām pusēm, kas apliecinājušas vēlēšanos tikt iekļautām izlasē, par tās galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(ii) Atlikušajai ar parauga izvēli saistītajai informācijai, kas minēta 5.1. punkta (a) apakšpunkta (ii) daļā, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Aizpildītām anketām no izraudzītajām pusēm jānonāk Komisijā 37 dienu laikā no paziņošanas dienas par to iekļaušanu izlasē.

(c) Īpašs termiņš, lai izraudzītos tirgus ekonomikas valsti

Puses, kas piedalījušās izmeklēšanā, drīkst paust apsvērumus par Kanādas atbilstību, kura, kā minēts paziņojuma 5.1. punkta (d) apakšpunktā, tiek uzskatīta par tirgus ekonomikas valsti, lai noteiktu normālo vērtību attiecībā uz Baltkrieviju. Šiem apsvērumiem jānonāk Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, aizpildītas anketas un sarakste

Visiem ieinteresēto pušu iesniegumiem un pieprasījumiem jābūt rakstveidā (tie nedrīkst būt elektroniskā formātā, izņemot gadījumus, kad tas ir norādīts), norādot ieinteresētās puses nosaukumu, adresi, e-pasta adresi, tālruni, faksa un/vai teleksa numuru. Visi rakstiskie iesniegumi, ieskaitot šajā paziņojumā prasīto informāciju, aizpildītās anketas un sarakste, kuru konfidenciāli sniegušas ieinteresētās puses, tiks apzīmēta kā “ierobežotas piekļuves” (4) un saskaņā ar pamatregulas 19. panta 2. punktu tai ir pievienota nekonfidenciāla versija ar nosaukumu “PAREDZĒTS IEINTERESĒTO PUŠU PĀRBAUDEI”.

Adrese sarakstei ar Komisiju

European Commission Directorate General for Trade Directorate B Office: J-79 5/16 B-1049 Brussels Fakss (32-2) 295 65 02

8. Nevēlēšanās sadarboties

Gadījumos, kad ieinteresētā puse atsakās sniegt pieeju nepieciešamajai informācijai vai nesniedz to noteiktajā termiņā, vai ievērojami kavē izmeklēšanu, saskaņā ar pamatregulas 18. pantu drīkst sagatavot apstiprinošu vai negatīvu konstatējumu, pamatojoties uz faktiem, kas ir pieejami.

Ja konstatē, ka ieinteresētā puse ir sniegusi nepareizu vai maldīgu informāciju, šo informāciju neņem vērā un var izmantot rīcībā esošos faktus saskaņā ar pamatregulas 18. pantu. Ja kāda ieinteresētā puse nesadarbojas vai sadarbojas tikai daļēji un līdz ar to konstatējumi saskaņā ar pamatregulas 18. pantu pamatojas uz rīcībā esošajiem faktiem, šai pusei rezultāts var būt mazāk labvēlīgs, nekā tad, ja tā būtu sadarbojusies.

9. Izmeklēšanas grafiks

Atbilstoši pamatregulas 11. panta 5. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV C 249, 8.10.2004., 3. lpp.

(2) OV L 56, 6.3.1996., 1. lpp. Regulā jaunākie grozījumi veikti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(3) OV L 308, 24.10.1992., 41. lpp. Regulā jaunākie grozījumi veikti ar Padomes Regulu (EK) Nr. 992/2004 (OV L 182, 19.5.2004., 23. lpp).

(4) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši 4. pantam Eiropas Parlamenta un Padomes regulā (EK) Nr. 1049/2001 (OV L 145, 31.5.2001., 43. lpp.). Tas ir konfidenciāls dokuments atbilstoši 19. pantam Padomes Regulā (EK) Nr. 384/96 (OV L 56, 6.3.1996, 1. lpp.) un 6. pantam PTO Nolīgumā par 1994. gada VVTT VI panta īstenošanu (Antidempinga nolīgums).